Nytt medlemsregister
Fra 1. januar 2017, er alle idrettslag i Norge pålagt å ha et elektronisk medlemsregister. Dette skyldes bla at Norges Idrettsforbund ønsker å ha bedre kontroll på antall medlemmer i idrettslagene rundt omkring i hele landet, siden den økonomiske støtten baserer seg på antall medlemmer. Tidligere har denne innrapporteringen via den såkalte Idrettsregistreringen, vært basert på tillit og manuell opptelling. 
Vi har valgt å bruke det systemet som både er anbefalt og utviklet av Norges Idrettsforbund og er dermed spesialsydd for idrettslag. Systemet heter Klubbadmin og er et nettsted for flere felles funksjoner for idretten.
Vår IT-gruppe (André Sandvik og Bengt Haugnes), har det siste halve året jobbet mye og aktivt med å konvertere det gamle Mamut-systemet vårt og over til det nye. I tillegg har Petter Braathen gjort en stor jobb med å samle inn nødvendig informasjon om medlemmene. Dette gjelder bla mailadresse, fødselsnummer og telefonnummer, noe som nå må registreres i systemet.
Hele det nye systemet er basert på at alle medlemmer må registrere seg på minidrett.no. og etablere sin egen personlige side. Her må du selv vedlikeholde dine egne, personlige opplysninger. Vi har konvertert alle som vi har i våre systemer, men du må selv gå inn og sjekke at alle opplysningene som ligger der, er korrekte.
Minidrett.no er dermed din personlige side inn mot idrettens medlemsregister og idrettens systemer.
[bookmark: _GoBack]Alle som er registrert som medlem av et idrettslag, med tillitsverv eller andre funksjoner i idretten blir registrert i idrettens databaser. Det er derfor viktig for deg som enkeltmedlem og for dine lag og forbund, at opplysningene som er registrert er korrekte. 
Min idrett er din personlige portal til disse systemene. Her kan du som medlem, utøver, tillitsvalgt eller administrativt ansatte få oversikt over og endre egne opplysninger, melde deg på konkurranser og kurs, samt betale lisens, påmeldinger, og betalingskrav fra ditt idrettslag. 
I Min idrett kan du: 
1. Endre din personlige informasjon (eks. adresseendringer hvis du flytter, e-post osv.) 
2. Se hvilke medlemskap, verv og kompetanse som er registrert på deg 
3. Betale krav fra din klubb (kontingent, treningsavgift osv. - betinger at klubben bruker KlubbAdmin) Se veiledning Betaling av klubbavgift 
4. Betale dine lisenser og skrive ut lisenskort (betinger at forbundet benytter SportsAdmin Lisens) 
5. Melde deg på og betale kurs (betinger at arrangør benytter SportsAdmin Kurs) 
6. Melde deg på og betale arrangementer (konkurranser, stevner, løp, møter) (betinger at arrangør benytter SportsAdmin Arrangement). Se veiledning for påmelding og betaling til arrangement her 
7. Registrere din familie og gjøre de samme operasjonene for hele familien samlet. Se veiledning Legg til familie 
Tilgang til Min idrett og alle funksjoner basert på dine og/eller dine barns medlemskap. 
Min idrett er gratis for alle. 
SIF er nå klare til å sende ut medlemskontingenten via dette nye systemet. I løpet av de nærmeste dagene vil du derfor få en e-post om at fakturaen for medlemskontingenten ligger klar. Da må du selv gå inn og laste ned denne fakturaen. Hvis du ikke allerede har en konto på minidrett.no, må du gå inn og registrere deg umiddelbart.
I forbindelse med implementeringen av dette nye systemet, kan det være at vi har feil opplysninger liggende inne. Vi har derfor opprettet en egen mailadresse hvor du kan gjøre dine henvendelser hvis du får en faktura som er feil eller du lurer på noe annet: Send en mail til medlemsregister@sif.no, hvis dette er tilfelle. Vi ber om forståelse hvis det i tiden fremover kan være noe som ikke er riktig i denne forbindelse, da det ofte er krevende med nye implementeringer.


